Hoe sal die jaar 2019 verloop? | Maroela Media
Dis al weer 'n nuwe jaar en oral ter wêreld het mense Nuwejaarsvoornemens, maar almal wonder hoe die jaar 2019 gaan verloop. In Suid-Afrika het ons 'n belangrike verkiesing en dis seker dat die temperatuur in die land nog baie gaan styg soos Meimaand naderkom.
Terselfdertyd wonder baie mense hoe die wêreld aan die einde van die jaar gaan lyk. Gaan daar meer brandpunte wees; meer of minder geweld? Niemand weet regtig nie en die ou tannie wat in haar woonwa sit en die toekoms aan jou wil uitlê met haar kristalbal, gaan ook maar sukkel. Al wat seker is, is dat niks seker is nie.
Die wêreld het verskeie voortslepende knelpunte wat eintlik al die tekens toon dat dit gaan eskaleer. Om net 'n paar te noem: enersyds is daar president Donald Trump van Amerika se volgehoue betrokkenheid in die Midde-Ooste in die algemeen, en Afghanistan, Sirië en Irak in die besonder en sy voorgenome muur tussen Amerika en Meksiko (om van sy binnelandse probleme nie eens te praat nie). Dan is daar sy hangende handelsoorlog met China. Intussen probeer Brittanje hom uit die Brexit-toffie probeer loswikkel en Noord-Korea met sy kernwapens wat Amerika nie sy dubbele standaarde in dié opsig wil toelaat nie.
Dis duidelik dat Trump midde-in baie van die probleme sentraal staan, en die een rede waarom niemand die jaar kan of wil voorspel nie, is te wyte aan die man se onvoorspelbaarheid. Daar is ook verskeie probleme wat hom nou weens sy los twiets begin inhaal. Een voorbeeld is dat hy 'n week of wat gelede verklaar het Amerikaanse soldate in Sirië gaan nou terugkom huis toe, want Isis is verslaan. Amerika het die terroriste-organisasie uitgewis, het hy gesê. Eers het sy minister van verdediging, Jim Mattis, uit protes bedank en pas het Trump teruggekibbel en laat weet: nee, Amerikaanse soldate sal eers vertrek wanneer die VSA seker is dat Isis verslaan is en nie weer kan hergroepeer nie.
Terselfdertyd was Kim Jong-oen, Noord-Korea se "opperbevelhebber", weer in Beijing om by Xi Jinping te gaan kers opsteek oor hoe om Trump te hanteer nadat dié nie sy beloftes nagekom het om sanksies teen die kommunistiese Noord-Korea op te hef in ruil daarvoor dat laasgenoemde sy kernwapenvermoë vernietig nie. Trump en Kim het juis op 'n spitsberaad in Singapoer ooreengekom dat kernwapens uit die Koreaanse skiereiland geweer moet word. Ek is egter bevrees dat die twee nie op dieselfde bladsy is nie. Amerika wil hê Noord-Korea moet sy kernwapens aftakel, Kim wil hê Amerika moet op sy beurt ook sy kernwapens uit die gebied verwyder en dat dit gevolg moet word deur die onttrekking van al Amerika se troepe daar. Dit sal egter nie gebeur nie, al sê Trump elke keer daar is "ontsaglike vordering" gemaak. Amerika het sy troepe daar nodig teen die werklike of gewaande bedreiging wat China bied.
Van China gepraat: die handelsoorlog tussen die twee lande toon al die tekens dat dit in die komende maande kan handuit ruk. Indien daar nie 'n bevredigende oplossing voor einde Februarie kom nie, sê Amerika hy gaan 'n invoertarief van 25% op honderde Chinese goedere instel. Die Amerikaners glo hulle wen die oorlog en China se ekonomie groei stadiger. Wat hulle egter nie sê nie, is dat China se ekonomie steeds met 6% groei, dubbel as Amerika s'n. China is ook besig om sy fabrieke na lande soos Thailand en Indonesië te verskuif in die hoop om sanksies vry te spring.
Intussen het Trump verskeie van sy vriende in Europa vervreem deur aan te dring dat lande soos Frankryk en Brittanje meer tot hul eie verdediging moet bydra. Hierin is hy natuurlik reg, Europa het vir te lank op Amerika se rug gery, maar dis ook waar dat Amerika met sy dollar-ekonomie Europeërs se guns gekoop het.
Intussen lag Trump se kritici met reg oor sy manewales om 'n muur tussen Amerika en Mexiko op te rig. Trump sê hy sal die staatsdiens onbepaald verlam tot hy die geld vir 'n muur kry. Eers het hy gesê hy sal dit met trots doen, maar nou is dit die Demokrate se skuld. Ek sal graag wil sien hoe hy uit dié tameletjie gaan kom.
Elders het Brittanje sy Brexit-probleem wat besig is om hom heeltemal te verlam. Ander Europese lande steier steeds onder 'n toeloop van vlugtelinge uit die Midde-Ooste en Noord-Afrika.
Wat Afrika betref, gaan daar ook interessante verwikkelings wees. Amerika het aangekondig dat hy nou ook, soos China, meer in Afrika wil betrokke raak. Amerika het egter twee probleme: die eerste is dat China al ver voor is, en die tweede is dat Amerikaanse hulp met voorwaardes kom, China s'n nie. Of 'n mens nou daarvan hou of nie, dis die realiteit.
Wat Suid-Afrika betref: Ons het nou weer een van die niepermanente setels van die Veiligheidsraad teruggekry. Pres. Cyril Ramaphosa sê Suid-Afrika sal hom in dié tyd beywer om permanente verteenwoordiging vir Afrika te kry. Ek het slegte nuus vir hom: 30 jaar gelede toe ek Suid-Afrika in New York by die VN verteenwoordig het, was dit al op die agenda. Dit pas die vyf permanente lede – Amerika, Frankryk, Rusland, China en Brittanje – doodeenvoudig nie om meer kokke te hê wat die kos kan bederf nie.
En moenie dink die handelsoorlog tussen China en Amerika gaan Suid-Afrika nie aan die hakskeen byt nie. Stadiger groei in China sorg daarvoor dat hy minder grondstowwe koop, Dit sal 'n rimpeleffek hê wat geld al hoe skaarser gaan maak, juis in 'n tyd dat Suid-Afrika buitelandse investering soek.
Intussen bult al hoe meer lande hul spiere, net soos seuns wat vir 'n groot geveg gereed maak. Rusland sê hy het 'n nuwe "onvernietigbare" wapen ontwikkel wat dit onmoontlik vir enige land sal maak om hom met kernbomme aan te val. Dis glo sy eie missiele wat teen vyf keer die snelheid van klank aanvallende missiele kan afskiet. China sê hy het nou sy eie "moeder van alle bomme" wat goedkoper en kragtiger as Amerika s'n is. Amerika het sy verdedigingbegroting na 'n rekordbedrag van $681,1 miljard vermeerder.
'n Mens wil al wens dat Trump sy vingers liewer op sy selfoon hou en nie op die kernknoppie nie. Terloops, ek wonder of sy selfoon in China gemaak is…
Brexit China midde-ooste Rusland VSA
Dat 'n mens so leedvermakerig kan klink, terwyl die eens vooruitstrewende Weste sienderoë agteruit boer tot midde in dieselfde ellende van die res.
Hierdie klink soos 'n Amerikaanse Demokratiese party propagandastuk. Trump is net sleg en wil net heeltyd die hele wereld wegskiet met sy kernwapens. Niks van hoe hy die sluipende sosialisme en migrasie gestuit het nie. Niks van die lae werkloosheid en ekonomiese voorspoed wat hy gebring het nie. Niks van hoe hy Jerusalem erken het as hoofstad van Israel nie.
Dankie Tienie vir 'n insiggewende artikel. Vanuit 'n Chinese perspektief bespeur ek nog nie juis regtig kommer oor die handelsoorlog by die Chinese besigheidslui met wie ek gereeld gesels nie. Hulle het eenvoudig hulle mark geskuif na Afrika en Europa, ook nou na Suid Amerika, alhoewel dit maar op klein skaal is agv taalprobleme. Daar is wel industriee wat groot steun op die Amerikaanse mark, wat nou begin sukkel, maar die gemiddelde Chinees doen nog onverpoosd sy koop orgies. Amerikaanse handelsmerke kry swaar en Chinese produkte geniet voorkeur, en hier dink ek aan 'n handelsnaam soos Huawei, wat geweldig vooruitstrewend… Lees meer »
Nog 'n politieke kommentator wat meen alles wat wêreldwyd verkeerd loop, is pres. Trump se skuld. Ek kyk positief na Trump omdat hy die enigste persoon is wat die sosialistiese (en Islamitiese) instroming in en vernietiging van Westerse kapitalisme (en Judeo-Christelike geloof) probeer stuit. Hy kan dit juis doen omdat hy nié 'n loopbaanpolitikus is nie, nie die jop of die geld nodig het nie en dus nie omgekoop kan word deur lobbyists nie, en koppig genoeg is om sy rug op "die wêreld" te draai en onbeskaamd te werk vir "America First", oftewel om Amerikaners se werkgeleenthede terug te… Lees meer »
Nee sies oom Tienie , los vir Donald Trump uit, hy is die enigste leier met murg in die been.
Ons weet dat Amerika nog altyd oorlog maak as hulle ekonomie in die moeilikheid is , aanvaar dit so en bly eerder uit sy pad uit.
Oom Donald het darem 'n simpatieke oor vir ons en miskien is van daardie $681.1 miljard dalk om ons te kom help.(Wensdenkery?)